Morder og marshal!

Morder og marshal! er en norsk roman, utgitt som bok nummer 6 i den 83 bind store serien om western-helten og US-marshalen Morgan Kane. Boka ble lansert i 1967, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.
Boka kom ut i forlagets pocketserie Stjernebøkene, som Stjerne-bok nr 316 og kostet tre kroner og femogtyve øre. 
Morder og marshal! forteller om Morgan Kanes første oppdrag som U.S. Marshal, etter at han i den forrige boka En Rangers ære hadde endt sin karriere som Texas Ranger. Nå er han plassert i sitt nye «hjem», Union Ranch ved Fort Leavenworth under sin nye sjef, den eldre jussutdannede William Shane, med sin nye marshall-kompis og revolverkollega Ed Zachary. Dette er navn og omgivelser Kane-lesere skal bli mer kjent med i senere Kane-bøker.
Som nyansatt betros Kane umiddelbart en utfordrende og ansvarsfull oppgave: Han må dra for å stanse en ransbølge rettet mot tog- og diligence-transporter. Underveis møter han kvinnene Sheree Weston, Lillian Holly og Elizabeth «Liz» La Salle samt revolvermennene Miles Rudyard, Slim Meeker, Taos Carter og Ogden MacKay. Kane ligger med de førstnevnte og dreper tre av de sistnevnt (pluss fem andre) under dette krevende oppdraget. 


== Mottagelsen av boka ==
Morder og marshal! kom ut før Kane-serien var blitt den store salgsuksessen, da bøkene fortsatt ble utgitt i nokså normale pocket-opplag på 12-16000. Men da serien for alvor slo an rundt tre år senere måtte Morder og marshal! trykkes på nytt og på nytt... Mens den fortsatt ble utgitt i Bladkompaniets opprinnelige pocket-serie kom boka i minst seks opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.Og suksessen var ikke begrenset til Norge. Etter hvert kom Morder og marshal! på mange språk: I Sverige ble den gitt ut i 1971 på B. Wahlströms Bokförlag under tittelen Blod över prärien og i England samme året på Corgi Books som Marshal and murderer. I 1972 kom den i Danmark  på Winther som Morder og marshal, i Finland på Otava i 1973 som Tappajasheriffi, i Frankrike i 1979 på Librairie des Champs-Elysées som Le convoi infernal  og i Nederland i 1982 på Aktie-Pockets som Moordenaar en marshal.


== Senere utgivelser ==
Da Bladkompaniet i 1991 ga ut serien på nytt besluttet man å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Morder og marshal! i et dobbeltbind, i bok nr. 11, sammen med En Rangers ære. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Morder og marshal! i 2003 som bok 20 i bind 19–20. 
Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom Morder og marshal! i 2011 som bok nr. 24, en utgivelse som samme året ble lansert som lydbok av Norsk lyd- og blindeskriftbibliotek, innlest av Jan Olav Simonsen.Plasseringen som bok 24 i serien er også beholdt i senere utgivelser, som i Cappelen Damms lydbokversjon fra 2020, lest inn av Torgeir Reiten.


== Referanser ==


== Kilder ==
Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 86–87.